Жетісу обылысы,

Көксу ауданы, Талапты аулы

«Балбөбек»бөбекжай-балабақшасының

Әдіскері Шыныбекова Ардақ Меделханқызы

Эссе

**Заманауи мектепке дейінгі ұйымның әдіскері**

 «Адам баласы жан жемісін татпай, өмірдің терең

мағынасына, шын мақсатына түсіне алмайды»

Мұхтар Әуезов

Мен, бала күнімнен балалармен жұмыс істеуді армандадым. Себебі баланың жаны, табиғаты, болмысы, ниеті, пейілі, жүрегі таза. Баланың күлкісінен, қуанышынан нәр алу әркімге бұйыра бермейтін бақ деп білемін. Қазіргі таңда мен үшін осы тәтті балақайлармен таң атырып, кеш батырғаным ең бақытты кезеңім. Өйткені баламен тікелей жұмыс істеу – түсіне білген адамға бір бақыт емес мың бақыт.

 Заманауи мектепке дейінгі мекеме әдіскері болу ең бірінші адамға жауапкершілік жүгін еселейді. Мен үнемі балабақша жасындағы бүлдіршіндердің тәрбиесіне қатысты қазақтың сыршыл ақыны Мағжан Жұмабаевтың «Тәрбие – адам баласын кәміл жасқа толып, өзіне-өзі қожа болғанша азық беріп өсіру» деген бір ауыз сөзін бойтұмар етіп келемін. Расымен де, адам кемел адам дәрежесіне жету үшін үнемі өзін-өзі тәрбиелеп, өз-өзіне есеп беріп, кеткен кемшілігі бойынша жұмыс жасауды әдетке айналдырғаны жөн. Өзім маман ретінде бақыт ордасы саналған балабақшамызға келген әрбір баланың болмысын зерттеп, мінез-құлқын зерделеп, танып білмей ол баламен жұмыс істей алмаймын. Егер ол баланы жан-жақты зерттеп, зерделеп, танып білсем, бірден саналы тәрбие мен сапалы білімнің өзегі болған дамыту әдістерінің тиімді тұсын жүйелі қолдана аламын.

 Тәрбие, оқу процесін жүйелі жоспарлау, жаңа инновациялық бағдарламаларды қолдана отырып балалардың ой-өрісін дамыту – замануи мектепке дейінгі ұйымның ең басты міндеті. Осы жүйеленген жұмыс жүйесі біздің балабақшада жақсы нәтиже көрсетіп келеді деп нық сеніммен айта аламын. Оған балабақшамыздың педагогтарының аудандық, облыстық, республикалық ғылыми зерттеу орталықтары ұйымдастырған курстарына жиі қатысып, алған білімдерін балдырғандардың білімін жетілдіруге жұмсап жүргендері дәлел. Сонымен қатар, біздің балабақшадағы жас маманмен арнайы жұмыс жүйелі түрде жүргізіледі. Жас маманның жұмыстарының жүйелі әрі нақты атқарылуына тәлімгер жауапты. «Адам үнемі ізденіс үстінде жүру керек. Жаңашылдыққа бет бұрған маман көштен қалмайды». Бұл – менің қызметтегі басты қағидам.

Мен заманауи мектепке дейінгі ұйымның әдіскері ретінде тәрбиешілердің білім алуын, тәжірибе алмасуын, жан-жақты ізденулерін, қажетті ақпараттармен сусындауын, алған білімдерін жұмыс барысында тиімді қолданылуына баса назар аударамын. Жұмысты жүйелі түрде ұйымдастырғанымның нәтижесінде, балабақша жұмысы да, тәрбиешілер жұмысы да нәтиже беріп келеді.

Педагогикалық үрдістің үздіксіз жүйесін қалыптастыруда барлық жағдай жасап, инновациялық білім беру ортасын, педагогикалық және басқару кадрларының потенциалын дамыту арқылы мектепке дейінгі білім беру ұйымының кешендік жетілуіне көмектесу менің басты міндетімнің бірі. Мен үнемі үздік тәжірибе тарату шараларын, педагогикалық шеберлік дамуына бағытталған шараларды ұйымдастырып тұрамын. Балабақша жұмысын бақылап, бағалап, қолдап, қызметкерлерді ынталандырып, тәрбиешілерді сайыстарға, конференцияларға, жобаларға қатысуын қадағалап, оқу үрдісінде балаларға барынша қызық әрі ерекше заманауи құралдардың көптеп қолдану қажеттігін, тәрбиешілердің біліктіліктерін арттыруын қадағалаймын.

Балалардың күн сайын бір жаңа дүние біліп, айналаны, қоғамды тікелей тәрбиешілердің ықпалымен тануын жіті қадағалаймын. Себебі, ХХІ ғасыр – жаңа технология мен ақпарат ғасыры. Біз осы үздіксіз өсуден, жаңарудан, түрленуден қалып қалмауымыз қажет. Сондықтан да мен әріптестеріме жаңа инновациялық тұрғыда әдістемелік көмек беруді басты міндетім екенін естен шығарған емеспін. Әрбір қызметкердің ойын тыңдап, пікірімен санасып, жоспарын жүйелеп, олардың бойындағы мейірімділікті, шыдамдылық пен төзімділікті ерекше бағалай отырып, балабақша жұмысының жемісті атқарылып жатқанына көз жеткіземін. Мен, заманауи мектепке дейінгі ұйымның әдіскері ретінде қандай болуым керек деген сұрақты өзіме жиі қоямын. Бір сөзбен айтқанда, әдіскер – технолог, педагог, зерттеуші, эксперт, аналитик, басқарушы болуы шарт.

Бақыт баспалдағы саналған балабақшамыздағы әрбір қызметкер білімді, білікті, мейірімді, төзімді. Осындай жақсы адамдардан саналы тәрбие, сапалы білім алған баланың келешегі кемел, болашағы жарқын болары сөзсіз.